
Text rozhodnutia
Súd: Krajský súd Prešov Spisová značka: 5Sd/39/2013 Identifikačné číslo súdneho spisu: 8013200437 Dátum vydania rozhodnutia: 13. 12. 2013 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2013:8013200437.2 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Ľuboslavou Mruškovičovou v právnej veci navrhovateľa S. Z., bytom H. č. XXX, proti odporkyni Sociálnej poisťovni, ústredie, Ul. 29. augusta č. 8, Bratislava, o preskúmanie rozhodnutí odporkyne číslo: XXX XXX XXXX X - I., II, III. všetky rozhodnutia zo dňa 1. februára 2013 v spojení s rozhodnutím číslo: XXX XXX XXXX X - II. zo dňa 20. augusta 2013 takto r o z h o d o l : Z r u š u j e rozhodnutia odporkyne číslo: XXX XXX XXXX X - I., II, III. všetky rozhodnutia zo dňa 1. februára 2013 v spojení s rozhodnutím číslo: XXX XXX XXXX X - II. zo dňa 20. augusta 2013 podľa § 250j ods. 2 písm. d) v spojení s ustanovením § 250l ods. 2 a § 250q ods. 2 O.s.p. a v r a c i a vec odporkyni na ďalšie konanie. Z a v ä z u j e odporkyňu nahradiť navrhovateľovi trovy konania vo výške 17,10 Eur, ktoré je p o v i n n á zaplatiť v lehote 15 dní odo dňa právoplatnosti tohto rozsudku. o d ô v o d n e n i e : Rozhodnutím zo dňa 1.2.2013, číslo: XXX XXX XXXX X - I. odporkyňa priznala navrhovateľovi podľa § 70 ods. 1, § 293ax, § 274 a § 82 zákona č. 461/2003 Z. z. o sociálnom poistení (ďalej len zákona) od 1.1.2010 invalidný dôchodok v sume 24,80 Eur mesačne. Vo výroku uviedla, že invalidný dôchodok uznáva podľa článku 46 ods. 2 nariadenia Rady (EHS) č. 1408/71 o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva. Rozhodnutím zo dňa 1.2.2013, číslo: XXX XXX XXXX X - II. odporkyňa zvýšila navrhovateľovi podľa § 73, § 112 ods. 4, § 274 a § 82 zákona sumu invalidného dôchodku od 1.10.2010 na 37,70 Eur mesačne. Podľa § 82 zákona a v súlade s opatrením Ministerstva práce, sociálnych vecí a rodiny Slovenskej republiky č. 404/2010 Z.z., ktoré ustanovuje percento zvýšenia dôchodkovej dávky, od 1.1.2011 invalidný dôchodok na sumu 38,50 Eur mesačne. Podľa § 82 zákona a v súlade s opatrením Ministerstva práce sociálnych vecí a rodiny Slovenskej republiky č. 344/2011 Z.z., ktoré ustanovuje percento zvýšenia dôchodkovej dávky, zvýšila navrhovateľovi od 1.1.2012 sumu invalidného dôchodku na 39,80 Eur mesačne. V odôvodnení okrem iného uviedla, že navrhovateľ má pokles schopnosti vykonávať zárobkovú činnosť od 1.10.2010 o viac ako 70 % v porovnaní so zdravou fyzickou osobou. Teoretickú sumu invalidného dôchodku určila podľa § 73 ods. 1 zákona ako súčin priemerného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty. Rozhodnutím zo dňa 1.2.2013, číslo XXX XXX XXXX X - III. odporkyňa zvýšila navrhovateľovi podľa § 82 a § 293ce zákona a § 1 opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2013, sumu invalidného dôchodku od 1.1.2013 na 42,40 Eur mesačne. Rozhodnutím zo dňa 20.8.2013, číslo XXX XXX XXXX X - II. odporkyňa zmenila rozhodnutie zo dňa 1.2.2013, číslo XXX XXX XXXX X - II. tak, že zvýšila navrhovateľovi podľa § 73, § 112 ods. 4, § 274 a § 82 zákona od. 1.10.2010 sumu invalidného dôchodku na 37,70 Eur mesačne. Uviedla, že invalidný dôchodok zvyšuje s použitím článku 46 ods. 2 nariadenia Rady (EHS) č. 1408/71 o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva. Ďalej vo výrokoch uviedla, že podľa § 82 zákona a v súlade s opatrením Ministerstva práce, sociálnych vecí a rodiny Slovenskej republiky č. 404/2010 Z.z. ktoré ustanovuje percento zvýšenia dôchodkovej dávky, zvýšila navrhovateľovi od 1.1.2011 sumu invalidného dôchodku na sumu 38,50 Eur mesačne a v súlade s opatrením Ministerstva práce, sociálnych vecí a rodiny Slovenskej republiky č. 344/2011 Z.z., ktoré ustanovuje percento zvýšenia dôchodkovej dávky, zvýšila sumu invalidného dôchodku od 1.1.2012 na 39,80 Eur mesačne. V tomto rozhodnutí uviedla, že pokles schopnosti vykonávať zárobkovú činnosť je u navrhovateľa od 1.10.2010 o viac ako 70 %. Dlhodobo nepriaznivý zdravotný stav a pokles schopnosti vykonávať zárobkovú činnosť navrhovateľa bol posúdený posudkovým lekárom Sociálnej poisťovne, pobočky Humenné a výsledok bol uvedený v Lekárskej správe zo dňa 11.1.2013. Teoretická suma invalidného dôchodku bola určená podľa § 73 ods. 1 zákona ako súčin osobného priemerného bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty. Nárok na invalidný dôchodok vznikol od 1.1.2010. Hodnota priemerného osobného mzdového bodu je 0,4400. Počet rokov obdobia dôchodkového poistenia spolu s pripočítaným obdobím sa vypočítal z 13 188 dní, ktoré sú uvedené v rozhodnutí o priznaní dôchodku. Aktuálna dôchodková hodnota platná k 1.10.2010 je podľa opatrenia Ministerstva práce, sociálnych vecí a rodiny Slovenskej republiky č. 551/2009 Z.z., ktorým sa určila suma aktuálnej dôchodkovej hodnoty na rok 2010, 9,2246 Eur. Teoretická suma invalidného dôchodku je 146,6518052 Eur mesačne. Bola určená ako súčin priemerného osobného mzdového bodu, obdobia dôchodkového poistenia spolu s pripočítaným obdobím a aktuálnej dôchodkovej hodnoty. Priemerný osobný mzdový bod 0,440 x 36,1316 rokov obdobia dôchodkového poistenia spolu s pripočítaným obdobím x aktuálna dôchodková hodnota 9,2246 = 146,6518052 Eur mesačne. Z tejto sumy je invalidný dôchodok podiel, ktorý zodpovedá pomeru obdobia dôchodkového poistenia získaného podľa právnych predpisov Slovenskej republiky k úhrnu dôb zhodnotených na nárok a teoretickú sumu invalidného dôchodku. Z celkovej doby 27,0000 rokov zhodnotenej na nárok a teoretickú sumu dôchodku podľa právnych predpisov Slovenskej republiky navrhovateľ získal 6,8033 rokov. Koeficient na určenie sumy čiastkového invalidného dôchodku v hodnote 0,25215925 sa určí ako podiel dôb obdobia získaného podľa právnych predpisov Slovenskej republiky a úhrnu dôb zhodnotených na nárok a teoretickú sumu invalidného dôchodku. Invalidný dôchodok v sume 146,6518052 Eur mesačne sa kráti v pomere 6,8083 rokov v Slovenskej republike = 0,25215925 na sumu 37,00 Eur mesačne. 27,0000 rokov úhrnom K tejto sume invalidného dôchodku patrí suma zvýšenia 0,80 Eur mesačne, ktorá patrila k doteraz vyplácanému invalidnému dôchodku podľa § 82 zákona. Pretože sa navrhovateľovi podľa § 274 zákona zachovávajú nároky vyplývajúce zo zaradenia zamestnania do zvýhodnenej pracovnej kategórie a suma dôchodku nemôže byť nižšia, ako suma dôchodku určená podľa právnych predpisov účinných do 31. decembra 2003, sumu invalidného dôchodku určenú podľa zákona č. 461/2003 Z.z. odporkyňa porovnala s vyplácanou sumou invalidného dôchodku určenou podľa právnych predpisov účinných do 31. decembra 2003. Suma invalidného dôchodku určená podľa zákona č. 461/2003 Z.z. je 37,80 Eur mesačne a suma invalidného dôchodku určená podľa zákona č. 100/1988 Zb. je 24,80 Eur mesačne. Pretože suma invalidného dôchodku určená podľa zákona č. 461/2003 Z.z. v znení neskorších predpisov je vyššia, invalidný dôchodok patrí navrhovateľovi v tejto sume. Suma invalidného dôchodku sa ďalej podľa § 82 zákona zvyšuje od 1. januára 2011 o 1,8% (o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 404/2010 Z.z.), čo je o 0,70 Eur mesačne, na 38,50 Eur mesačne. Suma invalidného dôchodku sa ďalej podľa § 82 zákona zvýšila od 1. januára 2012 o 3,3 % (o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 344/2011 Z.z), čo je o 1,30 Eur mesačne, na 39,80 Eur mesačne. Včas podaným opravným prostriedkom sa navrhovateľ domáhal preskúmania týchto rozhodnutí. V opravnom prostriedku uviedol ... „nesúhlasím so zápočtom rokov, dní, pracovnej kategórií zúčtovaných v osobnom liste dôchodkového poistenia v nasledovných rokoch a pracovných kategóriách. A - v roku 1980 sú zle zrátané dni za dobu od 1.1. do 31.8. Má byť 244 dní, nie 133 dní, preto chýba 111 dní. V roku 1980 za obdobie od 1.10.1980 - 31.12.1980 teda za 3 mesiace je miesto 92 dní iba 61, opäť chýba 31 dní. Spolu za rok 1980 chýba 141 dní, vinou zlého zrátania. B - v Štátnych lesoch som pracoval od 1.10.1980 nie od 2.10.1980, ako pilčík, čo má byť zaradené v II a nie v III pracovnej kategórií. C - do dôchodku som mal zarátané, ak odpracované roky iba do 31.12.2000 a od 1.1.2001 nič. Od 5.1.1993 som na čiastočnom invalidnom dôchodku podľa § 37 ods. 3, písmeno a) Zákona o sociálnom zabezpečení č. 100/1988 Zb. občan je čiastočne invalidný, ak pre dlhodobo nepriaznivý zdravotný stav a/ jeho telesné alebo duševné schopnosti dosahujú polovicu (50%) schopnosti na výkon sústavného zamestnania ako u zdravých občanov. D - podľa § 71 ods. 1 zákona o sociálnom poistení č. 461/2003 Zb. poistenec je invalidný ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Mám za to, že svoju invaliditu som potvrdil dokladmi č. 5, 6 a 7 lebo polovica (50 % -ný) pokles schopnosti vykonávať zárobkovú činnosť je viac než 40 % podľa nového zákona. No vôbec moja invalidita nebola zohľadnená ani započítaná, či už doba alebo príjmy. Od 5.1.1993 podľa priložených dokladov č. 5, 6 a 7 som žil ako sa dalo zo súm čiastočne invalidného dôchodku uvedených v dokladoch, až doteraz. E - podľa toho istého zákona § 60 ods. 4 doby invalidity sa majú zarátať do odpracovaných rokov, čo sa nestalo. Preto žiadam o započítanie mojej invalidity do odpracovaných rokov, ako aj príjmy z toho za uvedené roky. F - neboli pojaté do odpracovanej doby ani moje doby práceneschopnosti, preto prikladám fotokópie nájdených PN a žiadam ich zohľadniť a zrátať, čo by sa tiež podľa citovaného zákona malo započítať. G - nakoľko neboli preukázateľne správne zarátané odpracované doby, roky, pracovné kategórie, moje skutočné príjmy z invalidity nemôžu byť správne ani výpočty, teda ani výška invalidného dôchodku, preto žiadam o znovu prerátanie môjho invalidného po započítaní všetkých mojich zdokladovaných pripomienok. H - Všetky tieto body už boli na Krajskom súde v Prešove prejednávané pod č. 1Sd/91/2011-70, 8011200593 rozsudkom zo dňa 28.8.2012 bola moja žiadosť o preskúmanie môjho invalidného dôchodku vrátená odporkyni späť na doriešenie. No moje námietky i napriek tomu neboli zohľadnené. Nebolo zohľadnené ani svedecké potvrdenie o tom, že som robil v Štátnych lesoch ako pilčík, hoci zo zákona pilčíci patria do II. kategórie, nie III. CH - okrem toho nezohľadnili ani to, že podľa Lekárskej správy Sociálnej poisťovne zo dňa 25.6.2008 som od 1.12.2007 bol uznaný ako invalidný na 45 % podľa § 71 ods. 1 zákona 461/2003, ktorej doba sa má zarátať podľa zákona do odpracovanej započítanej doby. Nestalo sa. L - okrem toho je v rozhodnutí č. XXX XXX XXXX X-I z 1.2.2013 v odôvodnení v 3. Odseku uvedené, že môj zdravotný stav v Lekárskej správe z 11.1.2013 je ohodnotený na 45 % - nú invaliditu. V skutočnosti je tam uvedená invalidita až na 75 %. Ako 45 %-nú invaliditu som mal priznanú už od 1.12.2007, ako som už uviedol, tou istou posudkovou lekárkou, nielen od 1.1.2010, z čoho vyplýva, že 45 % invalidita trvala od 1.12.2007 do 1.10.2010. M - nedá sa ani súhlasiť výpočet plného invalidného dôchodku. K 37,- eurám je prirátané iba 80 centov, teda 0,80 Eura. No podľa rozhodnutia o 45 % invalidnom dôchodku na poslednej strane v odseku 3 je uvedené: „Suma invalidného dôchodku sa ďalej podľa § 82 zákona č. 461/2003 Z.z. v znení neskorších predpisov zvyšuje odo dňa priznania dôchodku o 3,05 % (o percentuálnu sadzbu určenú opatrením MPSVaR SR č. 413/2009). To znamená, že 37,- Eur nemá byľ zvýšené iba o 0,80 Eur, ale o 1,20 Eur na 38,20 nie iba na 37,80 lebo z 37,- Eur 3,05 % činí 1,20 Eur, nie iba 0,80 Eur. Potom od 1.1.2011 správnejšie má byť 38,20 Eur nie 37,80 0,70 Eur - 1,8 % 38,90 Eur nie 38,50 Eur Od 1.1.2012 malo by činiť 38,90 Eur 1,30 Eur - 3,3 % 40,20 Eur nie 39,80 Eur N - podľa zákona 329/2012 písm. e/ pri invalidite nad 70 % podľa § 266 zákona č. 461/2003 sa má zvýšiť o 10,10 Eur podľa písm. f/ invalidný dôchodok vyplácaný v polovičnej sume ako aj sociálny dôchodok sa zvyšuje o 3,60 Eur, no neuvádza sa tam zvýšenie invalidného dôchodku o 2,60 Eur, ako mi to bolo zvýšené podľa rozhodnutia č. XXX XXX XXXX 0 III. na sumu 42,40 Eur. Podľa mňa mal by som bez zápočtu ďalších vyššie namietaných vecí poberať invalidný dôchodok 40,20 + 3,60 Eur minimálne 43,80 Eur, ale ja neberiem invalidný dôchodok vyplácaný v polovičnej sume, ale v celej vyrátanej, teda by sa mal zvýšiť o 10,10 Eur mesačne na sumu 50,30 Eur. Na základe uvedených námietok žiadam o znovuprerátanie môjho invalidného dôchodku po započítaní mojich pripomienok, preto žiadam vydať...“ Poverená zástupkyňa odporkyne navrhla preskúmavané rozhodnutia ako vecne správne a zákonné potvrdiť. Krajský súd podľa § 250l a nasledujúcich ustanovení zákona č. 99/1963 Občianskeho súdneho poriadku (ďalej len O.s.p.) preskúmal napadnuté rozhodnutia a konanie ktoré im predchádzalo, vypočul účastníkov konania, oboznámil sa s posudkovým a dávkovým spisom odporkyne a dospel k záveru, že rozhodnutia je potrebné zrušiť, lebo sú pre nedostatok dôvodov nepreskúmateľné. Predmetom preskúmania sú rozhodnutia o priznaní invalidného dôchodku na základe žiadosti navrhovateľa o invalidný dôchodok zo dňa 16.5.2011, odporkyni doručenej dňa 20.5.2011, ktorou žiadal o priznanie invalidného dôchodku od 1.10.2010 podľa § 293ax ods. 1) zákona. Preskúmavaným rozhodnutiam v tej istej veci predchádzalo rozhodnutie odporkyne zo dňa 27.5.2012, ktoré Krajský súd v Prešove na základe odvolania navrhovateľa rozsudkom č. k. 1Sd/91/2011-70 zo dňa 28.8.2012 podľa § 250j ods. 2 písm. c), d) O.s.p. zrušil a vrátil vec odporkyni na ďalšie konanie. Úlohou odporkyne v ďalšom konaní bolo opätovne posúdiť invaliditu navrhovateľa, prehodnotiť spôsob výpočtu výšky invalidného dôchodku s ohľadom na namietané skutočnosti, za tým účelom si zabezpečiť všetky dôkazy, tieto dôkazy a námietky opätovne vyhodnotiť a to jednotlivo a vo vzájomnej súvislosti a následne vo veci opätovne rozhodnúť a rozhodnutie riadne odôvodniť. Námietka s ktorou sa odporkyňa podľa rozsudku krajského súdu v rozhodnutí zo dňa 27.5.2012 nevysporiadala sa týkala zaradenia navrhovateľa do zvýhodnenej pracovnej kategórie. Následne po tom vydala odporkyňa preskúmavané rozhodnutia. V rozhodnutiach podrobne vysvetlila spôsob výpočtu sumy invalidného dôchodku určenej podľa § 73 ods. 1, 2 zákona. Zdôraznila, že nárok na invalidný dôchodok navrhovateľovi vznikol len v prihliadnutí na doby poistenia získané podľa právnych predpisov Českej republiky v rozsahu 7 370 dní, a zaoberala sa aj skutočnosťou, že s poukazom na § 274 zákona sa zachovávajú nároky navrhovateľa vyplývajúce z jeho zaradenia do zvýhodnenej pracovnej kategórie. Ďalej z obsahu administratívneho spisu vyplýva, že podkladom rozhodnutí bolo aj opätovné posúdenie zdravotného stavu navrhovateľa posudkovým lekárom Sociálnej poisťovne pobočky v Humennom dňa 11.1.2013. Z tohto posudku vyplýva, že spomedzi chorôb: zhubný nádor obličky, osteoporóza s patologickou fraktúrou, priedušková astma, chronická ischemická choroba srdca, iné poruchy medzistavcových platničiek, boli za rozhodujúce zdravotné postihnutie určené choroby močovej sústavy, zaradené pod Kapitolu XI, oddiel A, pod položku 7a, prílohy 4 zákona, so stanovenou 70 % mierou poklesu schopnosti vykonávať zárobkovú činnosť. Za iné zdravotné postihnutia bola zvýšená percentuálna miera o 5 % na 75 %. V posudkovom závere je uvedené, že rozhodnutím Krajského súdu v Prešove zo dňa 28.8.2012 bolo rozhodnuté o opätovnom posúdení zdravotného stavu navrhovateľa bez bližších námietok. Menovaný bol uznaný za invalidného s mierou poklesu schopnosti vykonávať zárobkovú činnosť o 75 % od 1.10.2010. Posudzovaný je invalidný od 1.12.2007 s mierou poklesu schopnosti vykonávať zárobkovú činnosť 45 %, ale nevznikol mu nárok na invalidný dôchodok podľa predpisov účinných pred 1.1.2010 z dôvodu nezískania potrebného počtu rokov dôchodkového poistenia. Na základe opätovnej žiadosti bol 16.5.2011 posúdený v súlade s § 70 ods. 1 zákona, podľa § 293ax s určenou mierou poklesu schopnosti vykonávať zárobkovú činnosť o 75 % s dátumom vzniku od 1.10.2010, nakoľko vzniklo nové ochorenie. Pretože v období od 1.1.2010 do 1.10.2010 bol invalidný s mierou poklesu schopnosti vykonávať zárobkovú činnosť ktorá ale nebola osobitne vyznačená, určil posudkový lekár mieru poklesu schopnosti vykonávať zárobkovú činnosť o 40 % s dátumom vzniku od 1.1.2010 a od 1.10.2010 s mierou poklesu schopnosti vykonávať zárobkovú činnosť o 75 %. Ďalej uviedol, že ide o 55 ročného posudzovaného, po odstránení pravej obličky a nadobličky pre zhubný nádor pravej obličky v auguste 2010. Pooperačné CT vyšetrenie potvrdilo retroperinoneálnu a miernu mediastinálnu lymfadenopatiu. Miera poklesu schopnosti vykonávať zárobkovú činnosť za rozhodujúce zdravotné postihnutie je 70 %, ktorú navýšil posudkový lekár o 5 % pre manifestnú osteoporózu s kompresívnou fraktúrou stavcov Th12 a L1, celkom na 75 %. Poukázal, že posudzovaný je unavený, slabý, ťažko sa mu dýcha pre súčasnú astmu a ischemickú chorobu srdca s anginou pectoris, má výrazné bolesti na celej chrbtici. Prognóza vzhľadom na ochorenie pravej obličky neistá. Vzhľadom na uvedené podľa tohto posudku je navrhovateľ od 1.1.2010 invalidný podľa § 71 ods. 1 zákona, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť je od 1.1.2010 do 1.10.2010 o 45 % a od 1.10.2010 o 75 % v porovnaní so zdravou fyzickou osobou. Následne po tom čo navrhovateľ podal opravný prostriedok bol zdravotný stav navrhovateľa opätovne posúdený posudkovým lekárom Sociálnej poisťovne ústredie so sídlom v Košiciach dňa 1.8.2013. Podľa tohto posudku sú spomedzi chorôb uvedených vyššie rozhodujúcim zdravotným postihnutím od 1.1.2010 choroby dýchacej sústavy, zaradené pod Kapitolu VIII, oddiel B, pod položku 3c prílohy 4 zákona, so stanovenou mierou poklesu schopnosti vykonávať zárobkovú činnosť o 45 % a od 1.10.2010 choroby močovej sústavy zaradené pod Kapitolu XI, oddiel A, pod položku 7a prílohy 4 zákona so stanovenou 70 % mierou poklesu schopnosti vykonávať zárobkovú činnosť. Rozhodujúce zdravotné postihnutia bolo postupom podľa § 71 ods. 8 zákona zvýšené o ďalších 5 % na 75 %. V posudku posudkový lekár uviedol, že posudzovaný bol uznaný čiastočne invalidným podľa zákona č. 100/1988 Zb. od roku 1993 pre chronickú hepatopatiu, prieduškovú astmu, hypertenziu a dozalgiu - dávka mu bola vyplatená z Českej republiky. Na žiadosť posudzovaného od 1.12.2007 bol uznaný invalidným s mierou poklesu schopnosti vykonávať zárobkovú činnosť 45 % podľa zákona č. 461/2003 pre stredne ťažkú prieduškovú astmu, ale nevznikol mu nárok na dávku podľa predpisov účinných pred 1.1.2010 z dôvodu nezískania potrebného počtu rokov dôchodkového poistenia. Toho času zdravotný stav posudzovaného je posúdený na základe § 293ax zákona č. 461/2003 Z.z.. Podľa pľúcneho vyšetrenia je v dlhodobej liečbe pre prieduškovú astmu so stredne ťažkým obmedzením funkcií. Viac rokov sledovaný a liečený internistom pre ľahkú formu hypertenzie a ischemickú chorobu srdca dobre kompenzovanú liečbou, v 08/2010 bol operovaný . odstránenie pravej obličky a nadobličky pre histologicky verifikovaný zhubný nádor pravej obličky. Odvtedy pravidelne sledovaný onkológom. Pre výrazné bolesti chrbtice v roku 2010 bol vyšetrený ortopédom a neurológom, RTG aj MRI vyšetrením boli zistené patologické zlomeniny stavcov L1 a Th12 ako aj degeneratívne zmeny ostatnej časti chrbtice. Následne dezitometrickým vyšetrením zistená manifestná osteoporóza s patologickou zlomeninou stavcov chrbtice. Za rozhodujúce zdravotné postihnutie od 1.1.2010 stanovil - prieduškovú astmu stredne ťažkú, so zaradením do Kapitoly VIII, oddiel B, položky 3c, s mierou poklesu schopnosti vykonávať zárobkovú činnosť 45 %. Od 1.10.2010 je rozhodujúce zdravotné postihnutie - zhubný nádor pravej obličky, so zaradením do kapitoly XI, oddiel A, položky 7a, s mierou poklesu schopnosti vykonávať zárobkovú činnosť 70 %, s navýšením o 5 % pre ostatné zdravotné postihnutia. Uznaný invalidným s celkovou mierou poklesu schopnosti vykonávať zárobkovú činnosť 75 % od 1.10.2010 naďalej. Podľa § 293ax ods. 1 zákona poistencovi, ktorému nevznikol nárok na invalidný dôchodok alebo čiastočný invalidný dôchodok podľa predpisov účinných pred 1. januárom 2010 z dôvodu nezískania potrebného počtu rokov dôchodkového poistenia a ktorý nesplnil podmienky nároku na starobný dôchodok alebo nebol mu priznaný predčasný starobný dôchodok, Sociálna poisťovňa na jeho žiadosť znovu posúdi dlhodobo nepriaznivý zdravotný stav a rozhodne o nároku na invalidný dôchodok a o jeho sume podľa zákona účinného od 1. januára 2010. Podľa § 293ax ods. 3 zákona počet rokov dôchodkového poistenia na vznik nároku na invalidný dôchodok sa zisťuje z obdobia predo dňom, od ktorého bol určený vznik invalidity po 31. decembri 2009. Podľa § 293ax ods. 6 zákona ak poistenec uvedený v odseku 1 splní podmienky nároku na invalidný dôchodok podľa zákona účinného od 1. januára 2010, invalidný dôchodok sa prizná odo dňa vzniku invalidity najskôr od 1. januára 2010. Podľa § 70 ods. 1 zákona poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 73 ods. 1 zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť o viac ako 70 %, sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa § 73 ods. 2 zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 %, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa § 209 ods. 1 zákona rozhodnutie organizačnej zložky Sociálnej poisťovne sa vydáva písomne, ak tento zákon neustanovuje inak. Rozhodnutie musí byť v súlade so všeobecne záväznými právnymi predpismi, musí vychádzať zo spoľahlivo zisteného skutočného stavu veci a musí obsahovať predpísané náležitosti. Podľa § 209 ods. 2 zákona rozhodnutie musí obsahovať výrok, odôvodnenie a poučenie o odvolaní alebo o opravnom prostriedku. Odôvodnenie nie je potrebné, ak sa všetkým účastníkom konania vyhovuje v celom rozsahu. Podľa § 209 ods. 4 zákona v odôvodnení rozhodnutia organizačná zložka Sociálnej poisťovne uvedie, ktoré skutočnosti boli podkladom na rozhodnutie, akými úvahami bola vedená pri hodnotení dôkazov a pri použití právnych predpisov, na ktorých základe rozhodovala. V danom prípade žiadal navrhovateľ o priznanie invalidného dôchodku v zmysle ustanovenia § 293ax zákona. Z tohto ustanovenia nesporne vyplýva, že nárok na invalidný dôchodok u žiadateľa, ktorý splnil podmienky nároku na invalidný dôchodok podľa zákona účinného od 1.1.2010 vzniká najskôr od 1.1.2010. Riadiac sa záväzným právnym názorom krajského súdu odporkyňa v preskúmavaných rozhodnutiach už odôvodnila spôsob výpočtu sumy invalidného dôchodku, keď sa osobitne zaoberala aj problematikou zaradenia navrhovateľa do zvýhodnenej pracovnej kategórie. Zároveň bola povinná rozhodnutie náležite odôvodniť. Z ustanovení § 73 ods. 1, 2 zákona ďalej vyplýva, že výška invalidného dôchodku závisí okrem iného aj od percentuálneho poklesu schopnosti vykonávať zárobkovú činnosť. V preskúmavaných rozhodnutiach odporkyňa poukazovala na posudok posudkového lekára Sociálnej poisťovne pobočky v Humennom - lekársku správu zo dňa 11.1.2013. Podľa tejto má navrhovateľ od 1.1.2010 do 1.10.2010 mieru poklesu schopnosti vykonávať zárobkovú činnosť o 45 % v porovnaní so zdravou fyzickou osobou, od 1.10.2010 o 75 %. Aj keď odôvodnenie má poskytnúť skutkovú a právnu oporu výroku rozhodnutia, z lekárskej správy zo dňa 11.1.2013 ani z odôvodnenia preskúmavaných rozhodnutí nevyplýva, na základe akých skutočností dospel posudkový lekár a následne aj posudkový lekár ktorý posudzoval zdravotný stav navrhovateľa po podaní opravného prostriedku dňa 1.8.2013 k záveru, že navrhovateľ má mieru poklesu schopnosti vykonávať zárobkovú činnosť od 1.1.2010 do 1.10.2013 o 45 % a od 1.10.2010 o 75 %. Dátum zmeny invalidity nie je žiadnym spôsobom vysvetlený a odôvodnený. V toto smere sú rozhodnutia absolútne nepreskúmateľné pre nedostatok dôvodov. Keďže posúdenie správnosti určenia percentuálneho poklesu schopnosti vykonávať zárobkovú činnosť má vplyv na výšku invalidného dôchodku a teda na posúdenie jej správnosti, vrátane posúdenia správnosti výpočtu teoretickej sumy invalidného dôchodku, krajský súd podľa § 250j ods. 2 písm. d) v spojení s ustanovením § 250l ods. 2, § 250q ods. 2 O.s.p. preskúmavané rozhodnutia zrušil a vrátil vec odporkyni na ďalšie konanie. Úlohou odporkyne v ďalšom konaní bude opätovne rozhodnúť o žiadosti navrhovateľa o invalidný dôchodok. Je povinná presne a úplne zistiť skutočný stav veci. V rozhodnutí je povinná sa zaoberať všetkými odvolacími námietkami navrhovateľa, je povinná v rozhodnutí odôvodniť dátum a dôvody zmeny percentuálneho poklesu schopnosti vykonávať zárobkovú činnosť, a aj v iných častiach rozhodnutie náležite odôvodniť tak, aby bolo v súlade s § 209 ods. 1, 2, 4 zákona. O náhrade trov konania súd rozhodol podľa § 250k ods. 1 v spojení s ustanovením § 250l ods. 2 O.s.p.. a priznal úspešnému navrhovateľovi náhradu trov konania pozostávajúcu z nákladov na cestovné na pojednávanie konané dňa 29.11.2013 z H. do N. a späť. Vzhľadom na zdravotný stav navrhovateľa a skutočnosť, že tento oznámil, že na pojednávanie ho viezol jeho priateľ motorovým vozidlom značky Renault Thalia, ŠPZ SV 012 AL, pričom vzdialenosť z H. do N. a späť je 210 km, pri priemernej spotrebe motorového vozidla zn. Renault Thalia 5,66/100 km, pri zohľadnení priemernej ceny benzínu dňa 29.11.2013 (1,440 Eur), súd priznal navrhovateľovi náhradu cestovného v sume 17,10 Eur čo predstavujú náklady na zakúpenie pohonných hmôt do predmetného motorového vozidla v súvislosti s účasťou navrhovateľa na pojednávaní konanom dňa 29.11.2013 na Krajskom súde v Prešove (11,88 l na 210 km x 1,440 Eur = 17,1072). Navrhovateľovi nebolo možné priznať náhradu trov konania, ktoré si uplatnil v súvislosti so správnym konaním (cestovné k posudkovému lekárovi do J.) pretože sa jedná o trovy správneho konania a nie o trovy súdneho konania. Poučenie: Proti tomuto rozsudku odvolanie nie je prípustné (§ 250s O.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2013:8013200437.2 (dáta aktuálne k 15. 11. 2026). Záväzné je znenie zverejnené súdom.




